ไฟแนนซ์ทูเดย์
...หลังจาก ดร.ประสาร ไตรรัตน์วรกุล ผู้ว่าการแบงก์ชาติ ออกมาชี้แจงเรื่องดอกเบี้ยกับการแข็งค่าของเงินบาท และการมารับฟังเหตุผลและข้อเสนอของเอกชน ที่ทำเนียบรัฐบาลแล้ว บรรยากาศดูดีขึ้น หลังจากนี้จะต้องจับตาดูการประชุม กนง.ครั้งต่อไปในวันที่ 29 พ.ค.นี้ ว่าจะคงดอกเบี้ยหรือลดดอกเบี้ย
14 พ.ค. 2556

...หลังจาก ดร.ประสาร ไตรรัตน์วรกุล ผู้ว่าการแบงก์ชาติ ออกมาชี้แจงเรื่องดอกเบี้ยกับการแข็งค่าของเงินบาท และการมารับฟังเหตุผลและข้อเสนอของเอกชน ที่ทำเนียบรัฐบาลแล้ว บรรยากาศดูดีขึ้น หลังจากนี้จะต้องจับตาดูการประชุม กนง.ครั้งต่อไปในวันที่ 29 พ.ค.นี้ ว่าจะคงดอกเบี้ยหรือลดดอกเบี้ย
สัญญาณจากดอกเบี้ย จะทำให้เห็นว่า กนง.มองภาวะเศรษฐกิจไทยจากนี้ไปเป็นอย่างไร ยังขยายตัวดีหรือเริ่มจะชะลอตัวลง
...เผลอเดี๋ยวเดียวก็เริ่มปลายไตรมาส 2 ของปีแล้ว ในเดือน มิ.ย. จะเป็นฤดูการทบทวนตัวเลขเป้าหมายเศรษฐกิจต่างๆ ทั้งตัวเลขจีดีพี เป้าหมายส่งออก การลงทุน เงินเฟ้อ ซึ่งจะต้องจับตาดูคู่ไปด้วย ว่าจะมีการปรับขึ้น ปรับลงหรือคงไว้
ตัวเลขจากสำนักพยากรณ์เศรษฐกิจ ที่นักลงทุนใช้นำไปวิเคราะห์ ได้แก่ ของแบงก์ชาติ สภาพัฒน์ กระทรวงการคลัง แถมของทีดีอาร์ไอให้อีกเจ้าหนึ่ง
...ธนาคารไทยพาณิชย์แต่งตั้ง อรรถพงศ์ พรธิติ เป็นผู้ช่วยผู้จัดการใหญ่ สายวาณิชธนกิจ กลุ่มธุรกิจขนาดใหญ่ สานต่อความแข็งแกร่งทางด้านกลยุทธ์และนโยบายในการเป็นที่ปรึกษาทางการเงิน และการลงทุนให้กับลูกค้าขนาดใหญ่ทั้งในระดับประเทศและระดับภูมิภาค
...ธนาคารกสิกรไทย ครองแชมป์โดนลูกค้าบ่นมากที่สุด เรื่องไปใช้บริการที่สาขาแล้วต้องรอนาน จะไม่นานยังไงไหว ก็ปีที่แล้วมีลูกค้ารายย่อยเพิ่มอีกเป็นล้านราย แถมแคมเปญสะสมแสตมป์โดราเอมอนแลกของที่ระลึกเมื่อไปชำระบิล ทำให้ลูกค้าไปใช้บริการมากขึ้นอีก
รังษี บูรณประภาพงศ์ ผู้อำนวยการฝ่ายสื่อสารและส่งเสริมการ บริหารองค์การ ธนาคารกสิกรไทย บอกว่า ธนาคารพยายามแก้ไขด้วยการเสริมเครื่องอิเล็กทรอนิกส์ เอทีเอ็ม เครื่องฝากเงิน และอื่นๆ ที่สาขาที่มีลูกค้ามาใช้บริการมากๆ เพื่อให้ลูกค้าได้รับบริการที่เร็วขึ้น
...ข่าวฝากจากพี่ชายคนดี สมชาย สัญญลักษณ์ศิริ ผู้ช่วยผู้จัดการใหญ่ ธนาคารไทยพาณิชย์ ชวนบริจาคเงินและรับชมการถ่ายทอดสดรายการพิเศษ “เกษตรรวมใจเพื่อกองทุนนิสิตเก่า มก.” ในวันที่ 17 พ.ค. เวลา 22.30-24.00 น. ทาง โมเดิร์นไนน์ทีวี ร่วมบริจาคเงินในชื่อบัญชี สมาคมนิสิตเก่ามหาวิทยาลัยเกษตรศาสตร์ ในพระบรมราชูปถัมภ์ ธนาคารกรุงไทย เลขที่บัญชี 981-2-78494-2 ไทยพาณิชย์ เลขที่ 053-4-24028-7 ธนาคารเพื่อการเกษตรและสหกรณ์การเกษตร เลขที่ 020-01692039-4